Fişă de lectură: ÎNTÂLNIREA CU T-REX

O umbră imensă se apropia de gard, prin ninsoarea deasă. La început, am avut doar o bănuială. Care a început să se adeverească, pe măsură ce umbra se îndrepta spre noi.

Era T-Rex, spaima dinozaurilor. Ne văzuse, se uita fix la noi.

Cred că eram toți trei aproape leșinați de spaimă. În primul moment, m-am gândit că suntem la adăpost, dincolo de gard. Dar, cum am zis, se mișca hotărât, ca și cum ar fi avut un plan clar în minte.

A ajuns la locul pe unde ieșiserăm noi. A prins cu colții bucata de gard și a tras cu forță. Nu i-a luat mai mult de două secunde s-o rupă și să iasă pe alee, în fața noastră.

Era destul de liniştit, dar cu gura larg deschisă. Colții lui ascuțiți, ca nişte pumnale, străluceau la lumina becurilor portocalii.

— Fugiiiiiiți! am strigat.

Să fugim, dar unde? Ar fi trebuit să ajungem jos, la poalele dealului. Însă drumul era blocat de dinozaur. Am făcut un pas spre el, dar a scos un răget care ne-a tăiat tot cheful.

— Haideți sus, s-a dezmeticit Andrei, spre cetate.

Am început să alergăm în sus, pe deal. Nu era mult, poate zece minute de mers pe jos, dar noi le-am făcut în mai puțin de cinci. Abia când ne-am văzut lângă zidurile groase, gri, am avut curajul să privim în urmă.

Dinozaurul venea în urma noastră, dar fără să se grăbească. Parcă ar fi făcut o plimbare romantică, sub clar de lună.

(Fragment din romanul **Noaptea Dinozaurilor** de Cristina Centea, Ed. Junimea, 2024)

Găsește cuvinte cu înțeles asemănător:

* imens —
* spaimă —
* blocat —
* răget —

Răspunde la următoarele întrebări:

De ce nu au putut coborî copiii dealul?

…………………………………………………………………………………………………………………………………………………………………………….

Unde au încercat să se refugieze copiii?

…………………………………………………………………………………

Ce știi despre Dino Parc și Cetatea Râșnov?

………………………………………………………………………………………………………………………………………………………………………………………………………………………………………………………………………